CELEX: 32018D0808(01)
Language: lt
Date: 1532390400000
Title: 2018 m. liepos 24 d. Komisijos sprendimas dėl Pabėgėlių Turkijoje rėmimo priemonės, kuriuo dėl įnašo į Pabėgėlių Turkijoje rėmimo priemonės biudžetą iš dalies keičiamas Komisijos sprendimas C(2015) 9500

8.8.2018   
               
               
                  LT
               
               
                  Europos Sąjungos oficialusis leidinys
               
               
                  C 278/3
               
            
         KOMISIJOS SPRENDIMAS
         2018 m. liepos 24 d.
         dėl Pabėgėlių Turkijoje rėmimo priemonės, kuriuo dėl įnašo į Pabėgėlių Turkijoje rėmimo priemonės biudžetą iš dalies keičiamas Komisijos sprendimas C(2015) 9500
         (2018/C 278/03)
         
            AIŠKINAMASIS MEMORANDUMAS
         
         
            Komisijos sprendimo dėl Pabėgėlių Turkijoje rėmimo priemonės, kuriuo dėl įnašo į Pabėgėlių Turkijoje rėmimo priemonės biudžetą iš dalies keičiamas Komisijos sprendimas C(2015) 9500, priėmimas
         
         2015 m. nustatyta Pabėgėlių Turkijoje rėmimo priemone (toliau – Priemonė) aiškiai parodyta, kad ES įsipareigojusi remti pabėgėlius Turkijoje. Pagal ją Turkijai teikiama humanitarinė ir nehumanitarinė pagalba suteikiant prieglobstį pabėgėliams. Pirmoji pagal Priemonę skirto finansavimo suma 2016 ir 2017 m. buvo 3 mlrd. EUR.
         Pirmoji finansavimo suma pagal Pabėgėlių Turkijoje rėmimo priemonę sutelkta sėkmingai. Per 21 mėnesį nuo ES ir Turkijos pareiškimo priėmimo 2016 m. kovo mėn. atliktas veiklos programavimas, prisiimti įsipareigojimai ir sudarytos sutartys, kurių biudžetas – 3 mlrd. EUR. Antrojoje metinėje Priemonės įgyvendinimo ataskaitoje (1) pateikta išsamios informacijos apie laimėjimus ir visų 72 projektų įgyvendinimą. Ataskaitoje patvirtinta, kad pasiekta apčiuopiamų rezultatų. Be kita ko, beveik 1,2 mln. pažeidžiamiausių pabėgėlių pagal Neatidėliotinos minimalios socialinės apsaugos sistemą kas mėnesį gauna pervedimus grynaisiais pinigais; 312 000 pabėgėlių vaikų mokomi turkų kalbos; 500 000 moksleivių ir studentų gavo mokymo medžiagos; beveik 764 000 pabėgėlių suteikta pirminės sveikatos priežiūros konsultacijų; paskiepyta daugiau kaip 217 000 pabėgėlių iš Sirijos vaikų. Dėl Priemonės valdymo pobūdžio ES ir valstybės narės palaikė partnerystės ryšius, o bendras valdymas nebūtų buvęs įmanomas, jei finansavimas būtų teiktas tik iš Sąjungos biudžeto.
         ES labai suinteresuota tęsti sėkmingai vykdytą veiklą. Šiuo Komisijos sprendimu siekiama užtikrinti, kad būtų tęsiamas naudingas darbas pagal Priemonę, kaip nustatyta ES ir Turkijos pareiškime.
         ES ir Turkijos pareiškime patvirtinta, kad ES iki 2018 m. pabaigos Priemonei finansuoti sutelks papildomus 3 mlrd. EUR, jeigu bus tenkinamos susijusios sąlygos. Siekiant užtikrinti pagal Priemonę įgyvendinamų projektų tęstinumą ir nepertraukiamą paramą pabėgėliams bei papildomą apsaugą galintiems gauti asmenims, būtina priimti sprendimą dėl papildomo finansavimo. Todėl Komisija priima sprendimą Pabėgėlių Turkijoje rėmimo priemonei finansuoti skirti antrą 3 mlrd. EUR asignavimų sumą. 2016 ir 2017 m. pagal Priemonę sutelktą biudžetą sudarė 1 mlrd. EUR iš Sąjungos biudžeto ir 2 mlrd. EUR valstybių narių įnašų, įtrauktų kaip išorės asignuotosios įplaukos. 2018 m. kovo 14 d. sprendimu (2) Komisija paliko tą patį antrosios finansavimo sumos įnašų paskirstymą iš Sąjungos biudžeto ir ES valstybių narių. Po tolesnių diskusijų Komisija nusprendė, kad 2018–2019 m. iš Sąjungos biudžeto ji skirs 2 mlrd. EUR. Valstybių narių įnašai, įtraukti kaip išorės asignuotosios įplaukos, sudarys 1 mlrd. EUR. Liepos 18 d. buvo atnaujintas Bendrasis susitarimas, kuriame nustatyta sistema, pagal kurią galima sutelkti valstybių narių įnašus.
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 210 straipsnio 2 dalį ir 214 straipsnio 6 dalį,
         kadangi:
         
                     (1)
                  
                  
                     2016 m. kovo 18 d. ES ir Turkijos pareiškimo (toliau – Pareiškimas) 6 punkte nurodyta, kad bebaigiant išnaudoti iš pradžių skirtą 3 000 000 000 EUR sumą pagal Pabėgėlių Turkijoje rėmimo priemonę (toliau – Priemonė), jeigu tenkinamos susijusios sąlygos, Sąjunga iki 2018 m. pabaigos pagal Priemonę sutelks papildomą 3 000 000 000 EUR finansavimą;
                  
               
                     (2)
                  
                  
                     2016 m. vasario 3 d. valstybių narių Vyriausybių atstovai parengė ES valstybių narių ir Komisijos bendrąjį susitarimą dėl Pabėgėlių Turkijoje rėmimo priemonės valdymo ir sąlygų sistemos (toliau – Bendrasis susitarimas). 2018 m. liepos 18 d. Bendrasis susitarimas buvo atnaujintas;
                  
               
                     (3)
                  
                  
                     pirmosios finansavimo sumos įnašai buvo paskirstyti taip: 1 000 000 000 EUR iš Sąjungos biudžeto ir 2 000 000 000 EUR – iš valstybių narių;
                  
               
                     (4)
                  
                  
                     antrajai finansavimo sumai Komisija iš Sąjungos biudžeto turėtų skirti 2 000 000 000 EUR. 1 000 000 000 EUR bus gauta iš valstybių narių įnašų;
                  
               
                     (5)
                  
                  
                     laipsniškas pagalbos teikimas priklauso nuo to, ar Europos Sąjunga ir Turkijos Respublika toliau įgyvendins susitarimą sustiprinti bendradarbiavimą dėl paramos asmenims, kuriems suteikta laikinoji apsauga, ir migracijos valdymo siekiant koordinuotai įveikti krizę;
                  
               
                     (6)
                  
                  
                     atskiri valstybių narių finansiniai įnašai turėtų būti įtraukti į Sąjungos biudžetą kaip išorės asignuotosios įplaukos pagal Europos Parlamento ir Tarybos reglamento (ES, Euratomas) Nr. 966/2012 (3) 21 straipsnio 2 dalies b punktą. Komisijai, vienintelei atsakingai už Sąjungos biudžeto įgyvendinimą pagal Sutarties 317 straipsnį, Sąjungos vardu turėtų būti perduoti valstybių narių įnašų sertifikatai. Remdamasi kiekvienu įnašo sertifikatu, kuriame suma išreikšta eurais, Komisija, gavusi tokį sertifikatą, pagal Komisijos deleguotojo reglamento (ES) Nr. 1268/2012 (4) 7 straipsnio 2 dalį galės skirti atitinkamus įsipareigojimų asignavimus. Atskiri įnašų sertifikatai bus rengiami pagal bendrą šabloną ir prireikus juos bus galima pritaikyti pagal konkrečius poreikius;
                  
               
                     (7)
                  
                  
                     su humanitarinės pagalbos teikimu susiję sprendimai ir veiksmai bus vykdomi pagal Tarybos reglamentą (EB) Nr. 1257/96 (5) ir Europos konsensuse dėl humanitarinės pagalbos (6) nustatytus principus;
                  
               
                     (8)
                  
                  
                     dėl pirmiau išvardytų priežasčių būtina atitinkamai iš dalies pakeisti Komisijos sprendimą C(2015) 9500 (7),
                  
               NUSPRENDĖ:
         
            1 straipsnis
            Komisijos sprendimas C(2015) 9500 iš dalies keičiamas taip:
            4 straipsnis pakeičiamas taip:
            
               
                  „1.   Pagal Priemonę 2016–2017 m. koordinuojama suma yra 3 000 000 000 EUR ir papildoma 3 000 000 000 EUR suma 2018–2019 m.
               
            
         
         
            2 straipsnis
            
               1.   Šis sprendimas įsigalioja jo priėmimo dieną.
            
            
               2.   Jis skelbiamas Oficialiajame leidinyje.
            
         
         
            Priimta Briuselyje 2018 m. liepos 24 d.
            
               
                  Komisijos vardu
               
               Johannes HAHN
               
                  Komisijos narys
               
            
         
         
            (1)  2018 m. kovo 14 d. Komisijos komunikatas COM(2018) 91.
         
            (2)  2018 m. kovo 14 d. Komisijos sprendimas dėl Pabėgėlių Turkijoje rėmimo priemonės, kuriuo dėl įnašo į Pabėgėlių Turkijoje rėmimo priemonės biudžetą iš dalies keičiamas Komisijos sprendimas C(2015) 9500 (2018/C 106/05, OL C 106, 2018 3 21, p. 4).
         
            (3)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Reglamentas (EB, Euratomas) Nr. 1605/2002 (OL L 298, 2012 10 26, p. 1).
         
            (4)  OL L 362, 2012 12 31, p. 1.
         
            (5)  1996 m. birželio 20 d. Tarybos reglamentas (EB) Nr. 1257/96 dėl humanitarinės pagalbos (OL L 163, 1996 7 2, p. 1).
         
            (6)  Tarybos, Taryboje posėdžiavusių valstybių narių Vyriausybių atstovų, Europos Parlamento ir Europos Komisijos bendras pareiškimas „Europos konsensusas dėl humanitarinės pagalbos“ (OL C 25, 2008 1 30, p. 1).
         
            (7)  Su pakeitimais, padarytais 2016 m. vasario 10 d. Komisijos sprendimu C(2016) 855, 2017 m. balandžio 18 d. Komisijos sprendimu C(2017) 2293 ir 2018 m. kovo 14 d. Komisijos sprendimu C(2018) 1500.